Angelique veg vir ouma in die krytAngelique Gerber en Tasché. (Foto: Anton Wannenburg) In rooi en goud geklee het Angelique Gerber, TV-aanbieder, aktrise en ma, tydens die derde BoxOp teen die sangeres Tasché gewys wat in haar steek. Nie net het dié geleentheid reeds ’n allemintige R250 000 laat inrol vir die stryd teen geslagsgeweld nie, maar het dit ook vir Gerber die geleentheid gegee om die lewe van haar ouma, Suzie, wat ook ’n slagoffer van gesinsgeweld was, te vier. “Ek het vir my ouma Suzie baklei. My oupa het haar doodgeslaan. Ek het dit vir haar gedoen. Elke hou wat ek gevat het, elke hou wat ek teruggeslaan het, was vir haar en elke vrou en kind wat mishandel word,” het Gerber ná haar oorwinning aan die BoxOp-aanbieder Vanes-Mari du Toit vertel. Augustus word ook gewy aan verdere geldinsameling in die stryd teen geslagsgeweld, en Du Toit hoop om uiteindelik R500 000 in te samel. Duisende aanhangers het die aksiebelaaide geleentheid Saterdag by SuperSport-park in Centurion bygewoon. ’n String kunstenaars, onder andere Francois van Coke, Karlien van Jaarsveld, Early B, Kurt Darren, Posduif, Rubber Duc, Janie Bay, Sunset Sweatshop, Brendan Peyper, Jan Bloukaas, Refentse en Synth Peter, het heerlike vermaak tydens die geleentheid gebied. Vir Du Toit was dit ongelooflik om die reusegeleentheid te kon bywoon en fasiliteer. “Dit was wonderlik om die belangstelling te kon sien in dít waaraan ons so hard gewerk het. Mense kon sien dat ons terugbaklei teen geslagsgeweld,” het Du Toit aan Maroela Media vertel. Dit is die eerste keer dat twee vroue gekies is om aan die BoxOp deel te neem en hulle het die entoesiastiese gehoor beslis nie teleurgestel nie. Du Toit benadruk egter dat die fokus van die geleentheid steeds moet wees op die feit dat geweld in die bokskryt hoort en nié in die huis nie. Angelique Gerber vier haar oorwinning. (Foto: Anton Wannenburg) Vir haar het albei vroue as oorwinnaars uit die bokskryt getree. “Ek is vreeslik trots op albei. Dit was ongelooflik om die laaste paar maande met hulle hande te kon vat in die voorbereiding van die geveg. Dit het nie vir my regtig saak gemaak wie wen nie.” Sy vertel dat sy byna nie na die eerste drie rondes van die geveg kon kyk nie, deels omdat sy te bewoë was en deels omdat dit vir haar moeilik was om te sien hoe die twee vroue mekaar takel. “Ek is so trots op hulle albei. Hoewel dit ’n sport is, is dit steeds maar moeilik om te sien hoe twee mense baklei.” Deel van die dag se prettige verrigtinge was ’n koshuis-boksgeveg tussen Over de Voor, ’n manskoshuis van die Noordwes-Universiteit (NWU) se Potchefstroomkampus, en Sonop, ’n manskoshuis van die Universiteit van Pretoria (UP). “Dit was nogal lekker gewees. Dit was die eerste keer wat daardie twee ouens op so ’n verhoog was. Die sport het werklik geseëvier die dag.” Du Toit het aan Maroela Media vertel dat die boksgogga Tasché en Gerber gebyt het. “Die bokskwaliteit was goed. Dit was ’n skoon en netjiese boksgeveg. Hulle het die sport verstaan, hulle het hulself toegewy daaraan om die sport te kan beoefen. Ek haal my hoed vir hulle af.”